Foto: Kommersant’ Rossiyaning xavfsizlik xizmatlari va huquq-tartibot muassasalaridagi islohotlar doirasida prezidentlik saylovlarigacha alohida organ – davlat xavfsizligi vazirligi yaratilishi mumkin. Bu haqda o‘z manbalariga iqtibos keltirgan holda "Kommersant’" nashri xabar bermoqda.    Nashr ma’lumotlariga ko‘ra, yangi vazirlik o‘z tarkibiga Federal qo‘riqlash xizmati va Tashqi razvedka xizmatini oladi. Bundan tashqari, Rossiya tergov qo‘mitasi ustidan nazorat yana bosh prokuraturaga o‘tishi mumkin, favqulodda vaziyatlar vazirligi vazifalari esa mudofaa va ichki ishlar vazirliklari orasida taqsimlanishi mumkin.  Nashrning ma’lum qilishicha, yangi islohotga tayyorgarchilik Federal migratsiya xizmati va Giyohvand moddalar aylanmasini nazorat qilish federal xizmati bartaraf etilgandan keyin boshlangan. Bu ikki organ vazifalari ichki ishlar vazirligiga o‘tgan. Taxmin qilinishicha, o‘zgarishlar yanada samaraliroq boshqaruv va korrupsiyaning yo‘q qilinishiga olib keladi.